《大宛马歌》
清代·弘历

今之哈萨昔大宛，峤山神种古所传。乌孙中阂阻声教，攘为已所曾贡闲。

不仁之守再世斩，伊犁万里拓幅员。哈萨布鲁胥向化，无他为赆致敬虔。

騕袅汗血实方物，左右部长及可汗。遣其首领远来献，却之失望厚赉还。

駩騢骝骓类实夥，匍匐牵跪陈墀前。为龙为騋各夭矫，雄姿逸态英且閒。

流珠喷玉谁则见，奔霄追电所必然。往者贰师求善种，徒劳数万恶少年。

致一二耳犹艳诩，奚称归德开远门。辟疆勤远非本意，人归天与宁可捐。

人归天与宁可捐，作歌自警示后昆。